b'\n_START_ARTICLE_\nGrozdje\n_START_SECTION_\nOpis\n_START_PARAGRAPH_\nGrozdje je jagodi\xc4\x8dasto sadje, ki se razvije iz podolgovatih socvetij ali grozdov, kjer peclji bodo\xc4\x8dih jagod rastejo na vejevju osrednjega stebelca. Trtni listi so trojno nacepljeni in zelo veliki. Zrele jagode so okrogle do jaj\xc4\x8daste oblike, velike od 5 mm do 3 cm in so lahko dveh barv, belo grozdje je v rumeni do svetlozeleni barvi, \xc4\x8drno pa je obarvano v vseh odtenkih med ro\xc5\xbenato, vijoli\xc4\x8dno in temnomodro barvo. Velikost in oblika posameznih grozdov je odvisna od vrste trte; nekatere vrste lahko normalno obrodilo do 2 kg te\xc5\xbeke plodove. Ker je trta grmovnica in plezalka, nima mo\xc4\x8dnega vejevja in ga je treba med rastjo usmerjati in obrezovati, da se razvijejo ve\xc4\x8dji plodovi. Pri obrezovanju trt je treba tudi paziti, da se grozdi ne "skrijejo" za \xc5\xa1irokimi trtnimi listi, temve\xc4\x8d da ostanejo izpostavljeni soncu._NEWLINE_Grozdje v Sloveniji dozori med koncem avgusta in za\xc4\x8detkom oktobra. Pobiranje grozdja s trt imenujemo trgatev in je v vinorodnih krajih povezana z razli\xc4\x8dnimi ljudskimi obi\xc4\x8daji.\n_START_SECTION_\nUporaba\n_START_PARAGRAPH_\nGlavno razlikovanje grozdja je med vrstami, ki se uporabljajo kot sve\xc5\xbee sadje, in tistimi, ki so primerne za pridelavo vina. Namizno grozdje se prideluje predvsem v ju\xc5\xbenej\xc5\xa1ih krajih, kjer poletna temperatura dovoljuje ve\xc4\x8dje in lep\xc5\xa1e plodove. Sicer ni re\xc4\x8deno, da so te vrste slaj\xc5\xa1e ali kako druga\xc4\x8de okusnej\xc5\xa1e od severnih, tr\xc5\xbena merila zahtevajo predvsem lep\xc5\xa1i izgled. Ta miselnost je popolnoma odstranila iz tr\xc5\xbenic drobno grozdje, ki se uporablja \xc5\xa1e samo za vinarjenje._NEWLINE_Tudi pridelava vina se je v zadnjih desetletjih vedno bolj specializirala. Medtem ko je bila \xc5\xa1e nedavno vsaka sorta grozdja uporabna za vino, se dana\xc5\xa1nji kmet raje opredeli za kvalitetnej\xc5\xa1e trte in za pridelavo vin s poreklom. Zaradi tega je veliko doma\xc4\x8dih trt, ki so nudile razli\xc4\x8dne okuse grozdja, \xc5\xa1lo v pozabo. Isto\xc4\x8dasno je bilo opu\xc5\xa1\xc4\x8deno kuhanje tropinovca (ali tropinjevca), ki je bil stranski pridelek vinarjenja v Istri in na Krasu._NEWLINE_Velike koli\xc4\x8dine grozdja se predelajo tudi za rozine, ki se na \xc5\xa1iroko uporabljajo po vsem svetu. Naravno su\xc5\xa1enje grozdja za pridobivanje rozin je raz\xc5\xa1irjeno predvsem v Sredozemlju, umetno su\xc5\xa1enje pa se je obneslo najve\xc4\x8d v ZDA in v Avstraliji._NEWLINE_Iz grozdja se da pridelati tudi sok, to je brezalkoholno pija\xc4\x8do, ki pa ni zelo raz\xc5\xa1irjena.'